Γήπεδο Θεόδωρος Βαρδινογιάννης

Το Γήπεδο Θεόδωρος Βαρδινογιάννης, γνωστό και ως Γεντί Κουλέ, είναι ένα ποδοσφαιρικό γήπεδο στο Ηράκλειο της Κρήτης. Αποτελεί την πρώην έδρα της ποδοσφαιρικής ομάδας του ΟΦΗ και τη νυν έδρα της Εθνικής Ελλάδας Γυναικών. Το γήπεδο έχει χωρητικότητα 9.088 θεατών και είναι ιδιοκτησία του ΟΦΗ.

 Ονομασία 
Το προσωνύμιο «Γεντί Κουλέ» παραπέμπει στο ιστορικό Επταπύργιο της Θεσσαλονίκης, οχυρό βυζαντινής και οθωμανικής περιόδου, γνωστό και με την οθωμανική ονομασία Yedi Kule («επτά πύργοι»).
Η ονομασία υιοθετήθηκε και για το γήπεδο του ΟΦΗ λόγω της «φρουριακής» ατμόσφαιρας του γηπέδου, ως συμβολισμός δύναμης και αντοχής.

 Ιστορία 
Το γήπεδο κατασκευάστηκε το 1951 πάνω στα ερείπια ενός εβραϊκού και ενός χριστιανικού νεκροταφείου, σε καταπατημένο χώρο που προοριζόταν για την κατασκευή προσφυγικών κατοικιών. Τα εγκαίνια του σταδίου έγιναν στις 11 Νοεμβρίου του 1951 με τον αγώνα: ΟΦΗ - ΑΣΔΑΝ, όπου ο Κρητικός σύλλογος ηττήθηκε με σκορ 4-1. Για χρόνια το γήπεδο αντιμετώπισε θέματα νομιμότητας, αρχικά γιατί ο χώρος ήταν χαρακτηρισμένος ως πάρκο και στη συνέχεια λόγω της διεκδίκησης του χώρου του εβραϊκού νεκροταφείου από Εβραία επιζούσα του Ολοκαυτώματος. Τελικά το θέμα της ιδιοκτησίας λύθηκε οριστικά υπέρ της κρητικής ομάδας κατά την περίοδο της Δικτατορίας (1967-1974). Η τελευταία επέκταση του γηπέδου ολοκληρώθηκε το 1987 με το κτίσιμο των κερκίδων της βόρειας πλευράς. Το 2001 πραγματοποιήθηκε ανακατασκευή των χώρων κάτω από τις θύρες 4, 5 και 8 και αντικατάσταση των στεγάστρων στις ίδιες θύρες. Το 2004 το γήπεδο αποτέλεσε ένα από τα ποδοσφαιρικά προπονητήρια για τους Ολυμπιακούς Αγώνες εκείνου του έτους.

Η χωρητικότητα του γηπέδου με τις παρεμβάσεις που έγιναν το 2018 εν όψει της συμμετοχής του ΟΦΗ στο πρωτάθλημα της Super League μειώθηκε λίγο, ωστόσο πολλές φορές κατά το παρελθόν η παρουσία των οπαδών ήταν μεγαλύτερη. Η υψηλότερη προσέλευση που έχει καταγραφεί στο Γεντί Κουλέ είναι πάνω από 13.000 θεατές για το ματς του ΟΦΗ εναντίον του Ολυμπιακού στις 25 Σεπτεμβρίου του 1988. Ο ΟΦΗ σε εκείνον τον αγώνα νίκησε τον Ολυμπιακό με 2-1.

Το γήπεδο μετονομάστηκε σε  «Θεόδωρος Βαρδινογιάννης» στα τέλη της δεκαετίας του 1990 προς τιμή του πρώην παράγοντα του συλλόγου που απεβίωσε το 1996.

Περίπου τις 10 το πρωί της 25ης Μαρτίου του 2013 ένας από τους πυλώνες φωτισμού του σταδίου, αυτός κοντά στη Θύρα 6, κατέρρευσε λόγω των θυελλωδών ανέμων που έπληξαν την περιοχή. Ο πυλώνας καταπλάκωσε τρία σταθμευμένα αυτοκίνητα και προκάλεσε ζημιές σε ένα οίκημα που βρίσκονταν επί της οδού Ισαύρων αλλά δεν υπήρχαν τραυματίες. Ο πυλώνας βρέθηκε ότι είχε διαβρωθεί. Από τότε οι 4 πυλώνες έχουν αντικατασταθεί.

 Θύρες 
Το γήπεδο έχει συνολικά 9 θύρες (1, 2, 3, 4, 5, 6, 7, 8, 9.). Αναλυτικά:

 Θύρα 1: Το ανατολικό πέταλο του γηπέδου. Δεν στεγάζεται. Χωράει 2.200, όμως επειδή έχουν τοποθετηθεί διαφημιστικές πινακίδες μπροστά στις κάτω σειρές, η χωρητικότητα έχει μειωθεί και πλέον είναι 1.700 θέσεις.

 Θύρες 2, 7, 3: Οι θύρες της χαμηλής, νότιας κερκίδας. Συνολικά έχουν χωρητικότητα 860 θέσεις. Η κερκίδα είναι σχεδόν όλη στεγασμένη.

 Θύρες 4, 5: Το δυτικό πέταλο που βρίσκονται οι οργανωμένοι οπαδοί του ΟΦΗ. Δεν υπάρχει κάγκελο ανάμεσα των δύο θυρών, ενώ τα περισσότερα καθίσματα έχουν ξηλωθεί. Η χωρητικότητα του πετάλου είναι περίπου 2.500 θεατές.
 Θύρα 8: Η μεγάλη θύρα, δίπλα στα επίσημα. Είναι πλήρως στεγασμένη και έχει χωρητικότητα 2.300 θέσεις.
 Θύρα 9: Τα επίσημα του γηπέδου. Είναι στεγασμένη θύρα στο κέντρο της βόρειας κερκίδας. Έχει χωρητικότητα 400 θέσεις.
 Θύρα 6: Η θύρα για τους φιλοξενούμενους. Είναι πίσω από τον αντίστοιχο πάγκο, στην βόρεια εξέδρα. Δεν στεγάζεται, ενώ έχει χωρητικότητα 770 θέσεις.

 Παραπομπές 

 Πηγές 
 Το γήπεδο στην επίσημη ιστοσελίδα του ΟΦΗ
 stadia.gr, Γήπεδο ΟΦΗ «Θεόδωρος Βαρδινογιάννης»

Θεοδωρος Βαρδινογιαννης
Κατηγορία:Αθλητικές εγκαταστάσεις στο Ηράκλειο
Κατηγορία:ΟΦΗ